B. Bugár, podpredseda NR SR: (2002-05-21):
R. Vavrík, poslanec: Ďakujem pekne, pán podpredseda. Pán minister Šimko v úvodnom slove povedal pravdivý dôvod, prečo vláda prikročila k tomuto návrhu zákona. Keďže sa hovorilo o zákone, ktorý som v Národnej rade predložil ja, aby boli pracovnoprávne a sociálne výhody pre požiarnikov totožné so zamestnancami v štátnej službe, teda hasičmi celoslovenského záchranného a hasičského zboru, dovoľte mi predsa len vyjadriť sa k tej dôležitej otázke, že prakticky po jedenástich rokoch, po odovzdaní hasičov štátom hlavnému mestu nastáva stav, v ktorom sa opätovne navrhuje, aby boli mestskí hasiči v hlavnom meste vzatí spod jurisdikcie hlavného mesta a navrátení pod štátnu kuratelu. Je mi veľmi smutno a ťažko k tomuto diskutovať. Tento zámer nepovažujem za správny, nakoľko dochádza k oslabeniu právomocí miest a obcí na jednej strane, na druhej strane mienim v prvom čítaní tento návrh zákona podporiť, lebo práve pracovnoprávne a sociálne výhody tých 250 zamestnancov hlavného mesta, ktorým výkonom práce je práve jedno z tých najťažších povolaní, a to nasadzovanie vlastného života v prípadoch verejného ohrozenia, požiarov a záchranárske práce pri rôznych živelných pohromách či dopravných nehodách, je veľmi vážny a postaviť ich za občanov druhej kategórie sa mi vôbec nepozdáva, aby boli horšie mzdovo a sociálne vybavení ako ich kolegovia v štátnej správe. Dovoľte mi z tohto miesta v prvom čítaní upozorniť tiež na to, že existencia dvoch odlišných pracovnoprávnych noriem pre zamestnancov vo verejnej správe spôsobí aj v budúcnosti veľké problémy v celej Slovenskej republike. Iste všetci dobre viete a pamätáte si, že v kompetenčnom zákone alebo v materiáloch o reforme verejnej správy, ktoré boli pretavené do kompetenčných zákonov na mestá a obce 1. júlom prejdú rôzne právomoci zo školstva a od 1. januára budúceho roku prejdú právomoci z oblasti stavebného poriadku, respektíve z dnešných odborov, respektíve oddelení útvarov okresných a krajských úradov, ktoré zabezpečujú stavebný poriadok. Takisto o chvíľu budete mať pred sebou, vážená snemovňa, podobné návrhy ďalších kolegov, ktoré poukážu na to, že odmeňovanie vo verejnej službe, to znamená aj presunutých právomocí, ktoré prídu na obce od 1. januára, budú obce protestovať, že ten istý úradník, ktorý je dnes zamestnancom okresného úradu a vydáva stavebné povolenia, od 1. januára sa stane zamestnancom obce a bude robiť prakticky tú istú prácu, čo robí dnes a čo budú robiť jeho kolegovia v štátnej službe a na štátnych úradoch, teda okresných úradoch miestnej štátnej správy, takisto budú ukrátení, ukrivdení o značné sociálne a platovo-mzdové výhody. V prepočte už dnes to vieme odhadnúť, že ide rádovo o sumu 6 000 Sk. Takže sami si predstavte, že pri výkone jednej práce, aby bol takýto rozdiel, nie je dobrá legislatíva a nie je dobré, že takéto zákony máme v praxi. Osobne predpokladám, že časom príde k zrušeniu zákona o štátnej službe a verejnej službe a bude na Slovensku platiť jeden pracovnoprávny predpis, ktorý bude riešiť platové a sociálne pomery zamestnancov, nazvem to pracovne vo verejnom záujme. Toľko som chcel vystúpiť v prvom čítaní k tomuto návrhu zákona, ktorý prakticky otvára problematiku nesúladu zákona o štátnej službe a zákona o verejnej službe. Pán podpredseda, ďakujem za slovo.